stanford-oval/wikipedia huggingface dataset:
תופעת לוואי (תרופה)

.
|  קישורים ומאגרי מידע |
| --- | --- |
 MeSH:  D064420
 סיווגים
 ICD-10:  T88.7, Y40, Y59 
 
תופעת לוואי היא תגובה לא רצויה או מזיקה שעלולה להתרחש עקב נטילת תרופות במינונים הרגילים שלה (להבדיל מרעילות מתרופה שמתרחשת כשניטלים מינונים גבוהים של התרופה או רעילות על רקע אינטראקציה בין תרופות).
תופעות לוואי הן פן חשוב מאוד של הטיפול התרופתי, וחובה חלה על הרופא, הרוקח ואנשי מקצועות הרפואה להכיר היטב את התרופות שהם נותנים למטופל ואת תופעות הלוואי האפשריות של הטיפול. תופעות לוואי יכולות להיות תופעות לוואי קלות או צפויות מהטיפול התרופתי אך הן עלולות להיות תופעות לוואי קשות או קיצוניות ועלולות לגרום לסכנת חיים.
על פי מחקר שנעשה בשנות ה-90 בארצות הברית, השכיחות של אשפוזים על רקע תופעות לוואי קשות עומד על 6.7% ושכיחות של תופעות לוואי קטלניות מהוות כ-0.32% מהאשפוזים לבתי החולים. ערכים דומים דווחו גם במחקר תצפיתי שנעשה בממלכה המאוחדת. במחקר על מטופלי מרפאות קהילה (כלומר, מחוץ לבתי החולים) דווח כי 4.5% מהם סבלו מתופעת לוואי תרופתית בשנת 2018, והשיעור גבוה יותר בגיל המבוגר. לתופעות לוואי המסוכנות והחמורות השלכות קשות על הבריאות, ועל פי ההערכות בארצות הברית, תופעות לוואי מהוות את הסיבה ה-4 או ה-6 לסיבה לתמותה בעולם.
אף-על-פי שתגובות רבות הן קלות יחסית ונעלמות עם הפסקת השימוש בתרופה או עם שינוי במינון שלה, אחרות הן חמורות יותר ונמשכות לאורך זמן. קיימות גם תופעות לוואי של תרופות שמופיעות בתחילת הטיפול, ויש כאלו שמופיעות לאחר זמן רב של שימוש בתרופה.
הגדרות

על פי נוהל 6, של משרד הבריאות העוסק בדיווח על תופעות לוואי, תופעות הלוואי מחולקות לשלושה סוגים. משרד הבריאות מייחס את תופעות הלוואי לתכשיר, ותכשיר יכול להיות גם תרופה, תוסף מזון או אביזר מכשור רפואי.
תופעת לוואי - תופעה לא רצויה ולא מכוונת כתוצאה משימוש בתכשיר.
תופעת לוואי חמורה - תופעת לוואי הפיכה או בלתי הפיכה שהתקיים לגביה אחד מאלה: גרמה למוות; מסכנת חיים; גרמה לנכות, למוגבלות קשה או ממושכת או לתחלואה קשה או ממושכת; הצריכה אשפוז או גרמה להארכת אשפוז קיים ; גרמה למום מולד או לפגיעה בהריון כתוצאה מטיפול בתכשיר בתקופת היריון; או אירועים רפואיים משמעותיים אחרים אשר עלולים לסכן את המטופל או שמצריכים התערבות רפואית למניעת המצבים המנויים לעיל.
תופעת לוואי בשכיחות חריגה – תופעת לוואי שיש עליה בשכיחותה מעבר למוכר (בעלון לרופא או בהתאם לנתוני המעקב של החברה) או למדווח בספרות.
היסטוריה

עד לשנות ה-60 של המאה ה-20, העולם הרפואי לא היה מודע לקיומם של תופעות לוואי. תרופות ממשפחת הברביטוראטים היו תרופות שהשתמשו בהם להשרות שינה. חסרונן של תרופות אלו היה עייפות וטשטוש ביום שלמחרת נטילתם והעולם הרפואי חיפש דרך אחרת. תרופה חדשה שיצאה לשוק בשנת 1957, בשם תלידומיד, הייתה תרופה שתוארה כ-"תרופה בטוחה לחלוטין ללא תופעות לוואי". התרופה ניתנה כנגד חרדה, הפרעות שינה והשתמשו בה בטיפול בבחילות והקאות על רקע ההריון. בתחילת שנות ה-60 החלו להופיע דיווחים חמורים על השימוש בתרופה, מה שמכונה "טרגדיית התלידומיד".
נתגלה כי התרופה גורמת למומי לידה קשים, שהתבטאו בכך שילדים נולדו ללא גפיים או עם גפיים קצרות.
ממצא זה גרם להפסקת שיווק התרופה וגרם לכך שארגון ה-FDA בארצות הברית החל לפתח מערכות לדיווח תופעות לוואי. גם באנגליה החל השימוש בכרטיסים צהובים לדיווח על תופעות לוואי כתוצאה מתרופות.
בישראל, בשנת 2011, הייתה פרשה המכונה "משבר האלטרוקסין" והייתה קשורה להחלפת תכשיר של אלטרוקסין, שהוא הורמון לטיפול בתת-פעילות של בלוטת התריס. החלפת הפורמולה גרמה לתופעות לוואי קשות אצל חלק מהמטופלים שקיבלו את התכשיר החדש. בעקבות משבר האלטרוקסין הוקמה המחלקה לניהול סיכונים ומידע תרופתי במשרד הבריאות לצורך ניטור ודיווח תופעות לוואי.
סיווג של תופעות לוואי

קיימים מספר דרכים לסווג את תופעות הלוואי.
סיווג של תופעות לוואי > סיווג רוולינס תומפסון Rawlins–Thompson classification

זהו הסיווג הראשון שנעשה לתופעות לוואי, ופורסם בשנת 1977.  
סיווג זה חילק את תופעות הלוואי לשני סוגים עיקריים:
Type A - תופעות לוואי שהן צפויות מתוך הפעילות הפרמקולוגית של התרופה. 
דוגמאות: אם תרופה משמשת לטיפול ביתר לחץ דם, והיא מורידה את לחץ הדם, תופעת לוואי אפשרית היא תת לחץ דם. 
תרופה משתנת תגרום לתכיפות במתן שתן ותגרום להפרשת מלחים שונים בשתן. 
תרופה המיועדת להשרות שינה תגרום לישנוניות ועייפות.
Type B - תופעות לוואי שאינן צפויות כתוצאה מפעילות פרמקולוגית מתרופות
דוגמאות: פריחה בעור על רקע שימוש בתרופה או אלרגיה על רקע שימוש בתרופה
היתרון של סיווג רוולינס-תומפסון הוא בכך שהוא מאפשר לחלק את תופעות הלוואי לשני סוגים, אך הוא איננו לוקח בחשבון פרמטרים כגון מינון התרופה, תזמון תופעות הלוואי והופעתן ופרמטרים נוספים הגורמים לתופעת הלוואי (כגון מאפייני המטופל, נטילת תרופות נוספות וכדומה).
סיווג של תופעות לוואי > סיווג רוולינס תומפסון מורחב

סיווג זה כולל את שני הסיווגים הראשונים והתווספו לו עוד ארבעה סיווגים של תופעות לוואי:
Type C - תופעות לוואי התלויות במינון ובזמן הנטילה
דוגמה פרדניזון שהוא קורטיקוסטרואיד עלול לגרום לאוסטיאופורוזיס. הופעת תופעת הלוואי תלויה הן במינון שניתן למטופל והן בזמן נטילת הסטרואיד.
Type D - תופעת לוואי מאוחרת
דוגמה תרופה שגורמת לסרטן, זוהי תופעת לוואי שתופיע מאוחר ולא באופן מיידי.
Type E - תופעות לוואי הקשורות בהפסקת התרופה
דוגמה תופעות לוואי של גמילה לאחר הפסקת טיפול במורפין
Type F - תופעות לוואי הקשורות בכישלון טיפולי
דוגמה כישלון טיפולי של תרופות נוגדות אפילפסיה בשל תגובה בין תרופתית.
סיווג של תופעות לוואי > שיטת DoTS

שיטה שפותחה על בסיס של שלושה מאפיינים הקשורים בתופעות הלוואי:
מינון Dose
תזמון Timing
עלילות המטופל Susceptibility of the Patient
סיווג של תופעות לוואי > שיטת DoTS > D תלויות מינון

בעבר חשבו שתופעות לוואי אימונולוגיות המערבות את מערכת החיסון, אינן תלויות מינון אלא נוסעות בשל חשיפת התרופה למערכת החיסון. אבל למעשה יש גם חשיבות לכמות (מינון) התרופה שנכנסה לגוף וגרמה לשפעול מערכת החיסון.
קיימות כיום דרכים של הפחתת רגישות לפניצילין לפי פרוטוקול דה-סנסטיזציה, שבו ניתנים מינונים נמוכים של פניצילין בהדרגה, עד הבאת המטופל לחוסר רגישות לפניצילין.
סיווג של תופעות לוואי > שיטת DoTS > T תלויות תזמון

על פי שיטת DoTS, תופעות לוואי יכולות להיות תלויות זמן יכולות להיות:
תופעות לוואי שאינן תלויות בזמן - כלומר עלולות להופיע בכל שלב של הטיפול בתרופה
תופעות לוואי שכן תלויות בזמן הנטילה ויכולות להיות באחד מהתזמונים הבאים
מהירה - תופעות לוואי שמתרחשות לאחר שהתרופה ניתנת בקצב מהיר מידי, כגון סינדרום האדם האדום על רקע מתן ונקומיצין
להופיע מייד לאחר מנה ראשונה - לדוגמה רגישות יתר לתרופה שמופיעה ישר לאחר נטילת המינון הראשון
להופיע בתחילת הטיפול - דוגמה כאבי ראש על רקע טיפול בניטרט שמופיעים בהתחלה ואחר כך פוסקים
להופיע לאחר תחילת הטיפול אבל בדרך כלל לא בתחילת הטיפול
להופיע לאחר נטילת תרופה זמן רב - לדוגמה קטרקט לאחר נטילת פרדניזון למשך זמן ארוך
מעוכבת/ מאוחרת - תופעת לוואי שיכולה להופיע גם זמן רב אחרי שהתרופה הופסקה - כגון סרטן על רקע טיפול בתרופה
סיווג של תופעות לוואי > שיטת DoTS > S עלילות המטופל

גורמים הקשורים במטופל, כגון:
גורמים גנטיים (כגון שוני גנטי בביטוי של אנזימים המפרקים תרופות)
גיל (יש תופעות לוואי שיותר שכיחות בקשישים או בתינוקות),
מין,
מצבים פיזיולוגיים (כגון היריון),
מצבי מחלה (כגון אי ספיקת כליות, אי ספיקת כבד)
אינטראקציות עם מזון או תרופות נוספות שהמטופל נוטל.
תופעות בלתי צפויות (אידיוסינקרטיות)

תופעות אלו מתרחשות באופן נדיר הרבה יותר, ורק בחלק קטן מאוד מהמטופלים. הדוגמה האופיינית ביותר היא רגישות אלרגית ולא אלרגית לתרופה.
דוגמאות: דיכוי מח העצם על ידי דיפירון, דיכוי מח העצם על ידי קלוזאפין, תגובה אנאפילקטית לפניצילין ותסמונת סטיבנס-ג'ונסון על רקע מתן תרופות לטיפול באפילפסיה כגון קארבאמזפין.
הערות שוליים

↑  Lazarou J et al. Incidence of Adverse Drug Reactions in Hospitalized Patients A Meta-analysis of Prospective Studies. JAMA. 1998;279(15):1200-1205. doi:10.1001/jama.279.15.1200.
↑  Pirmohamed M et al. Adverse drug reactions as cause of admission to hospital: prospective analysis of 18 820 patients. BMJ 2004; 329 doi: http://dx.doi.org/10.1136/bmj.329.7456.15
↑  David M. Levine, Ania Syrowatka, Hojjat Salmasian, David M. Shahian, Stuart Lipsitz, Jonathan P. Zebrowski, Laura C. Myers, Merranda S. Logan, Christopher G. Roy, Christine Iannaccone, Michelle L. Frits, Lynn A. Volk, Sevan Dulgarian, Mary G. Amato, Heba H. Edrees, Luke Sato, Patricia Folcarelli, Jonathan S. Einbinder, Mark E. Reynolds, Elizabeth Mort, David W. Bates, The Safety of Outpatient Health Care : Review of Electronic Health Records, Annals of Internal Medicine, 2024-05-07 doi: 10.7326/M23-2063 (באנגלית)
↑  Lazarou J et al. Incidence of Adverse Drug Reactions in Hospitalized Patients A Meta-analysis of Prospective Studies. JAMA. 1998;279(15):1200-1205. doi:10.1001/jama.279.15.1200.
↑  http://www.health.gov.il/hozer/DR_06.pdf נוהל 6 - דיווח תופעות לוואי ומידע בטיחות חדש
↑  דן אבן ורוני לינדר-גנץ, מחדל האלטרוקסין: בכנסת דרשו תרופה חלופית. עיתון הארץ, 31.10.2011
↑  Rawlins MD, Thompson JW. Pathogenesis of adverse drug reactions. In: Davies DM, ed. Textbook of adverse drug reactions. Oxford: Oxford University Press, 1977: 10.
↑  Aronson JK. Drug therapy. In: Haslett C, Chilvers ER, Boon NA, Colledge NR, Hunter JAA, eds. Davidson's principles and practice of medicine 19th ed. Edinburgh: Elsevier Science, 2002: 147-63
↑  Aronson JK et al. Joining the DoTS: new approach to classifying adverse drug reactions. BMJ. 2003 Nov 22; 327(7425): 1222–1225.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
תינוק שנולד לאמא שנטלה תלידומיד במהלך ההריון. ניתן לראות את השינוי במבנה האצבעות
תמצית (סרט)

| --- | --- |

כרזת הסרט
 בימוי:  מייק ג'אדג'
 הופק בידי:  ג'ון אלטשולר מייקל רוטנברג
 תסריט:  מייק ג'אדג'
 עריכה:  ג'וליה וונג
 שחקנים ראשיים:  ג'ייסון בייטמן מילה קוניס קריסטן ויג בן אפלק ג'יי קיי סימונס קליפטון קולינס דסטין מיליגן
 מוזיקה:  ג'ורג' סטנלי קלינטון 
 צילום:  טים שוורסטדט 
 מדינה:  ארצות הברית ארצות הברית
 חברה מפיצה:  מירמקס, נטפליקס 
 שיטת הפצה:  וידאו על פי דרישה 
 הקרנת בכורה:  4 בספטמבר 2009
 משך הקרנה:  92 דקות
 שפת הסרט:  אנגלית
 סוגה:  סרט קומדיה, סרט פשע 
 תקציב:  8 מיליון דולר
 הכנסות:  10.8 מיליון דולר
 הכנסות באתר מוג'ו:   extract
 אתר רשמי
 דף הסרט ב־IMDb
 
תמצית (באנגלית: Extract), בישראל ידוע גם בשם התרמית, הוא סרט קומדיה אמריקאי משנת 2009 שנכתב ובוים על ידי מייק ג'אדג'. בסרט מככבים ג'ייסון בייטמן, מילה קוניס, קריסטן ויג ובן אפלק, כשלצידם מופיעים ג'יי קיי סימונס, קליפטון קולינס ודסטין מיליגן.
הסרט, שנאמר שישמש כיצירה הנלווית לסרטו של ג'אדג' "מהומה במשרד (אנ')", קיבל באופן כללי ביקורות חיוביות מהמבקרים והכניס 10.8 מיליון דולר ברחבי העולם מול תקציב של 8 מיליון דולר.
עלילה

ג'ואל ריינולדס הוא הבעלים והמייסד של חברת תמציות טעם וריח. למרות שהעסק שלו די משגשג, נישואיו חסרי תשוקה. גם שכנו המעצבן, ניית'ן, נוהג מדי יום לעצור אותו בחזרתו מהעבודה ולהטרידו במגוון שאלות ודברי סרק. יום אחד, סדרה של תקלות מתרחשות במפעל התמציות, וכתוצאה מכך אחת העובדים, סטפ, מאבד אשך. סינדי, נוכלת המבצעת תרגילי עוקץ, קוראת ידיעה על התאונה שהתרחשה במפעל. בכוונה לזכות בכספי הפיצוי שסטפ אמור לקבל, סינדי מחליטה ללכת להתקבל לעבודה במפעל, תוך כדי שהיא מתמרנת את ג'ואל לתת לה מידע נוסף אודות סטפ. במקביל היא גם מתחילה בסדרה של גניבות קטנות מעמיתיה לעבודה, שמאשימים זה את זה במעשי הגניבה. למרות שסטפ מחליט בתחילה לא לתבוע את החברה, הוא משנה את דעתו לאחר פגישתו עם סינדי. בהשפעתה של סינדי, סטפ שוכר את עורך הדין ג'ו אדלר.
ג'ואל, טועה במניפולציות של סינדי בתור משיכה טבעית אליו, משועשע מהרעיון של רומן איתה; עם זאת, הוא עדיין אוהב את אשתו סוזי, ורוצה להימנע מפעולות שישאירו אותו עם חרטות. בזמן שהוא מבקר את חברו דין וממשתף אותו במצבו, דין מציע לג'ואל לשכור ג'יגולו שיפתה את אשתו, כך שג'ואל יוכל לנהל רומן "נקמה" ללא רגשות אשם. ג'ואל תחילה נרתע מהרעיון; אך לאחר שכושר השיפוט שלו נפגע עקב בליעת טבלית קטמין שדין מביא לו בטעות במקום קסנקס, ג'ואל מסכים. החברים שוכרים את בראד כדי לפתות את סוזי, תוך שהוא מתחזה למנקה הבריכה. למחרת בבוקר, ג'ואל מתפכח, נזכר מה עשה ומנסה למנוע מבראד ללכת לביתו; עד אז, בראד וסוזי כבר פתחו ברומן. בראד מתאהב בסוזי ורוצה לברוח איתה. לאחר עישון מריחואנה עם דין וחברו וילי, ג'ואל מנסה להתקשר לסינדי, אך עד מהרה מבין שהוא מתקשר למספר של וילי. בדיוק אז, סינדי נכנסת לדירה. וילי, כשגילה על כוונותיו של ג'ואל, חובט בפניו.
ג'ואל נפגש עם אדלר ומקורביו כדי לדון בתנאי ההסדר עבור סטפ. העובדים, שמאמינים כי הפגישה עוסקת ברכישת המפעל על ידי ג'נרל מילס, מארגנים שביתה. מתוסכל מסגנון המשא ומתן הבלתי מתפשר של אדלר ומחוסר הכבוד הגובר מצד עובדיו, ג'ואל יוצא בסערת רגשות מהמפעל ונוסע הביתה - שם סוזי מודה בפניו על הרומן שלה עם בראד. ג'ואל חושף בפניה שהוא שכר את בראד לעשות את זה, ולאחר ויכוח עם אשתו והטרדה נוספת מצידו של ניית'ן, הוא עוזב את הבית.
ג'ואל עובר למוטל, שם הוא מבחין בסינדי, שוהה בחדר אחר. כשהוא דופק על דלת חדרה והיא מכניסה אותו פנימה, ג'ואל מבחין בארנק שנגנב מאחת עובדות המפעל, יחד עם חפצים גנובים נוספים, ומבין שסינדי היא לא רק גנבת, אלא גם עומדת מאחורי הרבה מהבעיות של החברה. ג'ואל מאיים להתקשר למשטרה, אך מתרכך כאשר סינדי פורצת בבכי. סינדי מבטיחה לדבר עם סטפ ולגרום לו לבטל את התביעה. בסופו של דבר, השניים מבלים את הלילה יחד. למחרת בבוקר, סינדי נעלמת, אך משאירה את החפצים הגנובים מאחור.
סטפ נפגש עם ג'ואל במפעל, שם הוא מציע לוותר על התביעה אם ג'ואל ימנה אותו למנהל קומת הייצור. בינתיים, ניית'ן עוצר ליד ביתו של ג'ואל, גורם לסוזי לאבד את העשתונות עד שלבסוף היא מספרת לו מה היא וג'ואל באמת חושבים עליו. בדיוק כשהיא מסיימת את נאום התוכחה שלה, ניית'ן מתמוטט ומת; מרגישה אשמה, סוזי משתתפת בהלוויה, שם היא נתקלת בג'ואל. לאחר רגע מביך, השניים מסכימים לחלוק טרמפ הביתה.
סצנה שאחרי הכתוביות מגלה שסינדי גנבה את מכונית היוקרה של אדלר, והותירה לו את הטנדר המיושן של סטפ במקום.
שחקנים

| שחקנים | דמויות | אודות |
| --- | --- | --- |
| ג'ייסון בייטמן | ג'ואל ריינולדס | מנהל מפעל לתמציות |
| בן אפלק | דין סלייד | חברו של ג'ואל ומוזג |
| קריסטן ויג | סוזי ריינולדס | אשתו של ג'ואל |
| מילה קוניס | סינדי | נוכלת ערמומית |
| ג'יי קיי סימונס | בריאן הגינס | שותפו של ג'ואל |
| קליפטון קולינס | דון "סטפ" וילקינסון | עובד במפעל של ג'ואל |
| דסטין מיליגן | בראד צ'אבס | ג'יגולו הנשכר על ידי ג'ואל |
| דייוויד קוצ'נר | ניית'ן | שכנם המטריד של ג'ואל וסוזי |
| בת' גרנט | מארי | עובדים במפעל של ג'ואל |
| טי. ג'יי. מילר | רורי | עובדים במפעל של ג'ואל |
| מאט שולץ | וילי | יזיז של סינדי |
| ג'ין סימונס | ג'ו אדלר | עורך דינו של סטפ |
| ברנט בריסקו | פיל |  |
| האל ספרקס |  | מוכרים בחנות הגיטרות |
| ניק ת'ון |  | מוכרים בחנות הגיטרות |
| טום וירטיו |  | קונה בחנות הגיטרות |
| ג׳ני אוהרה | ג'ני | המזכירה של ג'ואל |
| מייק ג'אדג' | ג'ים | עובד במפעל של ג'ואל (ללא קרדיט) |
הפקה

שלב הצילומים החל ב-25 באוגוסט 2008 בלוס אנג'לס. זמן קצר לאחר שסיים את "מהומה במשרד (אנ')" (1999), הבמאי מייק ג'אדג' כבר היה כ-40 עמודים בתסריט הבא שלו, המתרחש במפעל לתמציות, כאשר הוא שוכנע על ידי הצוות הייצוגי שלו שהוא צריך לגנוז את הרעיון ולהתרכז במשהו יותר מסחרי. "הרעיון היחיד שהיה לי שמישהו התעניין בו היה מה שהפך להיות בסופו של דבר 'אידיוקרטיה: הטמטום שולט'", אמר ג'אדג'. במהלך השנים הבאות הוא מיקד את המרץ שלו בפיתוח "אידיוקרטיה: הטמטום שולט". אבל שנים מאוחר יותר, עם יציאת הסרט לאקרנים ב-2006, הקהל החליט ש"מהומה במשרד" הרשים אותם מאוד והם היו מוכנים לראות את ג'אדג' חוזר להומור בנושא מקומות עבודה; וכך התסריט ל"תמצית" התחיל לרקום עור וגידים.
בשאיפה לשמור על הסרט מתחת לרדאר של מערכת האולפנים, ג'אדג' ומפיקיו הקימו חברת הפקות, Ternion Productions, וסידרו מימון פרטי - תוך שיתוף פעולה עם מירמקס להפצה מקומית של הסרט. ג'אדג' הסתמך במידה רבה על הידע האישי שלו בעולם התעשייתי כדי להביא את הסיפור לחיים. "אני למעשה עבדתי קצת במפעל בעצמי", ציין הבמאי. "אני מקווה לכתוב דברים שניתן לזהות אותם כארכיטיפים של העולם הזה". מתוך שמירה על קו בסיס המציאות הזה, הסרט צולם במפעל פעיל, במקרה זה מפעל לבקבוקי מים דרומית ללוס אנג'לס. ג'אדג' לקח את האותנטיות צעד אחד קדימה על ידי שימוש בעובדי המפעל כניצבים ברקע הסצנות. "האנשים האלה ממש פעלו, עושים קצת מלאכת ביקבוק בזמן שצילמנו. היו שם אנשים שעבדו על מכונות שהיו כל כך רועשות שהם לא יכלו לשמוע אף אחד קורא 'אקשן' או 'קאט'. הם פשוט עשו את העבודה שלהם". צילום על סט המפעל הוביל את ג'אדג' לכמה התגלויות על מה שגרם לסיפור להדהד עבורו: "'מהומה במשרד' סופר מנקודת מבטם של העובדים המסתכלים על ההנהלה כ'האנשים הרעים'. ואילו זה מסופר מנקודת מבט של בעל המקום והעובדים הם קוץ בישבן בשבילו. אני חושב שחלק מזה נוצר בהשראת נקודה מסוימת בחיי שפתאום היו לי מספר גדול של אנשים העובדים עבורי והבנתי שאי אפשר להיות 'הבוס המגניב'. זה פשוט לא עובד. אז זו ההתייחסות היותר סימפתית שלי אודות הבוס".
הפצה

הסרט יצא לאקרנים ב-4 בספטמבר 2009 בארצות הברית.
הפצה > שיווק

לקראת הפצת הסרט בבתי הקולנוע יצא בן אפלק למסע קידום מכירות בערים שונות, החל בונקובר, וושינגטון, ב-20 באוגוסט 2009, וכלה בלוס אנג'לס ב-14 בספטמבר 2009.
במאמץ לקדם את הסרט, במאי הסרט, מייק ג'אדג', פרסם סרטון פרסומי בו הופיעו דמויותיו ביוויס ובאטהד אשר מסכמים ומבקרים את האירועים המתוארים בסרט.
הפצה > מדיה ביתית

הסרט הופץ ב-DVD ובבלו-ריי ב-22 בדצמבר 2009.
קבלה > הכנסות

הסרט הרוויח 4.3 מיליון דולר במהלך סוף שבוע הפתיחה שלו ו-7.1 מיליון דולר בשבוע הראשון ליציאתו, עם רווח עולמי של 10.8 מיליון דולר, מול תקציב הפקה של 8 מיליון דולר.
קבלה > ביקורות

באתר הביקורות Rotten Tomatoes יש לסרט דירוג חיובי של 62% על סמך 189 ביקורות, עם דירוג ממוצע של 5.90/10. ב-Metacritic לסרט יש ציון ממוצע משוקלל של 61 מתוך 100, מבוסס על 33 מבקרים, דבר המצביע על "ביקורות חיוביות בדרך כלל".
דן זק מוושינגטון פוסט, כינה את הסרט "הקומדיה האמריקאית המאכזבת ביותר של העשור". בקצה השני של הספקטרום, מייקל פיליפס, משיקגו טריביון, כינה אותו "הקומדיה האמריקאית הכי מצחיקה של הקיץ".
הערות שוליים

↑  "EXTRACT (15)". British Board of Film Classification. 10 בפברואר 2010. נבדק ב-3 במאי 2016. {{cite web}}:  (עזרה)
1 2 3 4  "Extract". Box Office Mojo. Amazon. נבדק ב-16 בפברואר 2018. {{cite web}}:  (עזרה)
↑  Jaafar, Ali (7 באוגוסט 2008). "Content takes on Judge's 'Extract'". Variety. נבדק ב-2008-10-04. {{cite news}}:  (עזרה)
1 2 3  Nasson, Tim (13 באוגוסט 2009). "Extract-Behind the Scenes". wildaboutmovies.com. אורכב מ-המקור ב-30 ביוני 2017. נבדק ב-7 בפברואר 2019. {{cite web}}:  (עזרה)
↑  "Beavis and Butthead promo for 'Extract': Huh, huh, huh...you said Mr. Bateman". Entertainment Weekly. 2 בספטמבר 2009. נבדק ב-13 באוקטובר 2017. {{cite journal}}:  (עזרה)
↑  "Extract 2009". DVD Release Dates. 2 בדצמבר 2009. נבדק ב-13 באוקטובר 2017. {{cite web}}:  (עזרה)
↑  "Extract (2009)". Rotten Tomatoes. Fandango. נבדק ב-19 באוקטובר 2019. {{cite web}}:  (עזרה)
↑  "Extract Reviews". Metacritic. CBS Interactive. 4 בספטמבר 2009. נבדק ב-16 בפברואר 2018. {{cite web}}:  (עזרה)
↑  Zak, Dan (4 בספטמבר 2009). "'Extract': Sadly, It's Dumb and Dumber". The Washington Post. נבדק ב-2009-10-04. {{cite news}}:  (עזרה)
↑  Phillips, Michael (4 בספטמבר 2009). "'Extract' – 3½ stars". Chicago Tribune. אורכב מ-המקור ב-12 באוגוסט 2012. נבדק ב-2009-10-04. {{cite web}}:  (עזרה)
שרלוטה לנדאו-מיזאם

| --- | --- |

 לידה:  20 בספטמבר 1881 ליבק, הרפובליקה הפדרלית של גרמניה 
 פטירה:  1972 (בגיל 90 בערך) 
 מדינה:  גרמניה 
 השכלה:  Ernestinenschule 
 מפלגה:  המפלגה הדמוקרטית הגרמנית 
 השקפה דתית:  יהדות 
 בן או בת זוג:  Leo Landau 
 
שרלוטה לנדאו-מיזאם (בגרמנית: Charlotte Landau-Mühsam;‏ 20 בספטמבר 1881, ליבק – 1972, חיפה) הייתה פעילת זכויות נשים ופוליטיקאית גרמניה מהעיר ליבק.
קורות חייה

לנדאו-מיזאם, הייתה בתו של הרוקח מליבק וחברה במועצת העיר. אחיה אריך מיזאם היה פעיל פוליטי.
היא הצטרפה למפלגה הדמוקרטית הגרמנית זמן קצר לאחר הקמתה, והייתה חברה במועצת העיר ליבק מ-1919 עד 1921. היא הייתה אחת הנציגות הראשונות והחברה היהודייה היחידה במועצת העיר בתקופת בחירות זו. עד 1933 הייתה חברה בוועדה למחלקת הבריאות.
כחברה ותיקה באגודת הנשים היהודיות, היא סייעה בהקמת אחד מבתיה התמחוי בעיר.
לאחר עליית הנאצים לשלטון ב-30 בינואר 1933, האווירה הפכה לבלתי נסבלת עבור המשפחה. היא החלה להתכונן להגירתה ושילמה את מס הנסיעה האימפריאלי. בין ה-4 ל-17 באפריל נסעו שרלוטה לנדאו-מיוזם ובעלה לחיפה עם ילדיהם הנס ואווה. הבן גוסטב הצטרף מאוחר יותר.
הוקרה

בספטמבר 2024 שונה שמה של חצר בית העירייה של ליבק ל-"שרלוטה לנדאו-מיזאם-פלאץ" כדי לכבד ולהוקיר את עבודתה הפוליטית והחברתית.
הערות שוליים

1 2  Edith Silbermann, Amy-Diana Colin, Cupca, Brill | Fink, 2015-01-01, עמ' 63–74, ISBN 978-3-8467-4843-5
| --- | --- |
בקרת זהויות :  NLI: 987007574182705171  GND: 141336242  ISNI: 0000 0000 7922 2917  LCCN: nb2012023479  VIAF: 120930811   WorldCat (עם VIAF): 120930811
שרלוטה פליציטס מבראונשווייג-לינבורג

שרלוטה פליציטס מבראונשווייג-לינבורג (בגרמנית: Charlotte Felicity von Braunschweig-Lüneburg; ‏6 במרץ 1671 – 29 בספטמבר 1710), הייתה אשתו של רינלדו השלישי ד'אסטה, דוכס מודנה.
ביוגרפיה

שרלוטה נולדה ב-6 במרץ 1671 בהנובר, ליוהאן פרידריך, דוכס בראונשווייג-לינבורג ולבנדיקטה הנרייטה מפפאלץ-זימרן, בתם של אדוארד, רוזן פפאלץ-זימרן ואנה גונזגה. ב-11 בפברואר 1696 התחתנה שרלוטה פליציטס עם רינלדו השלישי ד'אסטה, דוכס מודנה, ממנו נולדו לה 7 ילדים. בשנת 1702 ברחה שרלוטה עם משפחתה לבולוניה, בשל פלישת הצבא הצרפתי, כחלק ממלחמת הירושה הספרדית. ב-29 בספטמבר 1710 מתה שרלוטה במודנה, בעת לידת בתה האחרונה שנולדה מתה.
משפחתה

ב-11 בפברואר 1696 התחתנה שרלוטה פליציטס עם רינלדו השלישי ד'אסטה, דוכס מודנה, ממנו נולדו לה 7 ילדים:
בנדטה מריה ארנסטה ד'אסטה (1697–1777).
פרנצ'סקו השלישי ד'אסטה, דוכס מודנה (1698–1780), התחתן עם שארלוט אגליי ד'אורליאן.
אמליה ג'וזפינה ד'אסטה (1699–1778), התחתנה עם המרקיז דה וילנוף.
ג'אן פדריקו ד'אסטה (1700–1727).
אנריקטה ד'אסאה (1702–1777), התחתנה עם אנטוניו פארנזה, דוכס פארמה, ולאחריו התחתנה עם ארנסט אופולד מהסן-דרמשטדט.
קלמנטה ד'אסטה (1708).
בת מתה (1710).
תנין מורלט

| תנין מורלט |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: תנינאים
משפחה:: תניניים
סוג:: תנין
מין:: תנין מורלט
שם מדעי
 Crocodylus moreletii ‏דומריל וביברון, 1851
תחום תפוצה


תנין מורלט או תנין מקסיקני (שם מדעי: Crocodylus moreletii) הוא מין של תנין הנפוץ בעיקר במקסיקו ומעט גם בבליז ובגואטמלה בנהרות וביצות טרופיים. הוא אחד מארבעת התנינים החיים באמריקה.
התנין התגלה בטבע ב-1850 במקסיקו ונחשב בעבר לסוג של תנין אורינוקו, עקב הדמיון הרב ביניהם. הם פוצלו למינים נפרדים ב-1920.
מאפיינים

גודלו של תנין זה קטן יחסית ומגיע לאורך 1.5–2.7 מטרים (4.9–8.9 רגל) ומשקלו 35–58 ק"ג. לעיתים נצפים זכרים גדולים באורך מעל שלושה מטרים. הוא בעל שיניים רבות שבולטות מעבר לפה וחרטום מחודד וצבעו כהה יותר משאר התנינים, אם כי צבעם של הצעירים נוטה לצהוב. זנבו הארוך מסייע לו בשחייה ולמרות רגליו הקצרות הוא מסוגל לרוץ על היבשה במהירות.
תחום מחייתו באגמים של מים מתוקים במקסיקו דרומה לאורך צפון אמריקה המרכזית ועד למפרץ מקסיקו. הם חיים גם באזורי סוואנות לחות בחצי האי יוקטן ואף במים מליחים לאורך החופים. הם בדרך כלל נכנסים לשם בעונה הגשומה, אז קל להם לחזור לביצות ואגמים מתוקים יותר בעת הצורך. הם חיים בחבורות גדולות העוזרות להגן על הצעירים מטורפים.
התנין צד במארב, מתחת למים או על ידי התחזות לבול עץ בשילוב ההסוואה שלו ותופס חיות קטנות שמגיעות לשתות. הוא מצליח יותר בתכסיס זה בעיקר בעונה היבשה אז החיות צמאות מאוד. הקטנים ניזונים מדגים, חרקים וסרטנים אבל הגדולים יטרפו יונקים קטנים, עופות מים, נחשים, לטאות, צבים ואף תנינים קטנים יותר. הם טורפים גם חיות מבויתות כולל כלבים גדולים ועזים ובמקרה אחד ייתכן שגבר על טפיר ברזילאי, אם כי ייתכן שהיה זה טרפו של יגואר. התנין גם מסוגל לגבור ולטרוף אדם בקלות ויוחסו ארבע טריפות לתנין זה.
התנינים מתרבים בין אפריל ליוני ובונים לביציהם קן מעשבים ובוץ. בתוכו הנקבה מטילה 20–45 ביצים ושני בני הזוג מגוננים עליו עד שהצאצאים בוקעים. הם מאוד אגרסיביים ויתקפו כל מסיג גבול לרבות אנשים. כאשר הצעירים בוקעים הם מובלים בפיהם של ההורים לעבר המים ושם הם מתפקדים עצמאית. הצעירים חשופים לטריפה על ידי חיות רבות באזור זה.
מצב אוכלוסיות התנינים נמצא בירידה עקב ציד לא חוקי ועקב פגיעה בבית גידולם. ציידים צדים את התנינים בשביל עורם שאפשר להכין ממנו ארנקים, מעילים משובחים ומגפיים. קבוצת מומחי התנינאים CSG בארגון השימור IUCN החלה להסדיר את הציד הלא חוקי והציד פחת בהרבה, כך שמצב התנינים מוגדר כיום כ"ללא חשש".
ראו גם

תנין אמריקאי
תנין אורינוקו
תנין קובני
אליגטור אמריקני
הערות שוליים

↑  תנין מורלט באתר הרשימה האדומה של IUCN
| --- | --- |
בקרת זהויות :  NLI: 987007291816205171
שרלוטה סופיה, נסיכת סקסוניה-קובורג-זאלפלד

שרלוטה סופיה, נסיכת סקסוניה-קובורג-זאלפלד (בגרמנית: Charlotte Sophie von Sachsen-Coburg-Saalfeld; ‏24 בספטמבר 1731 - 2 באוגוסט 1810), הייתה אמו של פרידריך פרנץ הראשון, הדוכס הגדול של מקלנבורג-שוורין.
ביוגרפיה

שרלוטה סופיה נולדה ב-24 בספטמבר 1731 בקובורג, לפרנץ יוזיאס, דוכס סקסוניה-קובורג-זאלפלד ולאנה סופיה משוורצבורג-רודולשטדט, בתם של לודוויג פרידריך הראשון, נסיך שוורצבורג-רודולשטדט ואנה סופיה מסקסוניה-גותה-אלטנבורג.
ב-13 במאי 1755 התחתנה שרלטה סופיה עם לודוויג, דוכס מקלנבורג-שוורין, שהיה בנו הצעיר של כריסטיאן לודוויג השני, דוכס מקלנבורג-שוורין, ואחיה יוזיאס, נסיך סקסוניה-קובורג-זאלפלד הוביל אותה לחופתה. הנישואים היו מאושרים, ונולדו להם שני ילדים. יחד עם בעלה, שרלוטה סופיה נחשבה לפטרונית של האמנויות. בשנת 1778 מת בעלה לודוויג, ובנה פרידריך פרנץ הפך לנסיך הכתר של הדוכסות. בשנת 1785 מת גיסה פרידריך השני, דוכס מקלנבורג-שוורין, ובנה פרידריך פרנץ הראשון, דוכס מקלנבורג-שוורין עלה לשלטון במקומו, וב-2 באוגוסט 1810 מתה שרלוטה סופיה מתה בביתה בשוורין.